**Konzultačná skupina pre dunajskú stratégiu**

Úrad vlády SR

Záznam zo zasadnutia dňa 28.11.2013

**Program zasadnutia:**

1 Úvod

2 Informácie z 2. výročnej konferencie k Dunajskej stratégii (Bukurešť 28.-29.10.2013)

3 Závery z GAC (22.10.2013)

4 Postup prípravy programu európskej nadnárodnej spolupráce Dunaj (ETC Danube).

5 Postup prípravy programu nadnárodnej spolupráce Stredná Európa (ETC Central Europe)

6 Rôzne

Zasadnutie konzultačnej skupiny prebiehalo podľa vyššie uvedeného programu. Po jeho schválení konzultačná skupina prerokovala jednotlivé body:

**Informácie z 2. výročnej konferencie k Dunajskej stratégii (Bukurešť 28.-29.10.2013)**

Druhá výročná konferencia dunajskej stratégie sa konala 28.-29. októbra 2013 v Bukurešti. Za Slovensko sa na konferencii zúčastnil národný koordinátor DS Ladislav Šimko, ktorý poskytol členom konzultačnej skupiny aj stručnú informáciu o priebehu konferencie.

Na druhom výročnom fóre dunajskej stratégie boli zo strany Európskej komisie vyslovené isté výhrady k forme koordinácie jednotlivých prioritných oblastí, vrátane prioritných oblastí 4 a 5. Výhrady sa týkali najmä účasti zástupcov partnerských krajín na zasadnutiach riadiacich skupín, nedostatočných kompetencií a mandátu rozhodovať na rokovaniach, častej fluktuácie zástupcov jednotlivých krajín. Výhrady podobného charakteru boli vyslovené aj zo strany ICPDR.

Uvedené problémy majú širšie pozadie, vyplývajúce z charakteru, legislatívneho a inštitucionálneho ukotvenia dunajskej stratégie v jednotlivých krajinách. Navyše, pokiaľ ide o koordináciu PA 4 a 5, situácia bola zhoršená aj výmenou koordinátora za HU, ktoré je spolukoordinátorom uvedených prioritných oblastí.

K týmto problémom sa 12. novembra 2013 na ÚV SR uskutočnilo stretnutie národného koordinátora so zástupcami VÚVH ako s  koordinátorom prioritnej oblasti 4. Výsledkom bola dohoda o potrebe intenzívnejšieho zapojenia MŽP SR do koordinácie danej prioritnej oblasti. Taktiež bolo dohodnuté, že bude iniciované stretnutie zástupcov ICPDR s koordinátormi prioritných oblastí 4 a 5.

**Závery zo zasadnutia Rady pre všeobecné záležitosti GAC (22.10.2013)**

Informáciu o zasadnutí GAC z 22. októbra 2013, ktoré sa zaoberalo makroregionálnymi stratégiami, poskytol Ladislav Šimko. Závery Rady pre všeobecné záležitosti (GAC) zdôrazňujú celkový význam makroregionálnych stratégií pre tvorbu európskych politík, zapojenie členských štátov a ostatných subjektov. Závery budú zaslané členom konzultačnej skupiny.

**Postup prípravy programu európskej nadnárodnej spolupráce Dunaj (ETC Danube).**

O postupe prípravy programu európskej nadnárodnej spolupráce pre dunajský región referoval František Koločány, ktorý na úvod zhrnul ciele programu a doterajšie aktivity pracovnej skupiny pre prípravu programu. Vo všeobecnosti možno uviesť, že v súčasnosti je dohodnutá forma manažmentu programu založená na tradičnom spôsobe riadenia, keď je riadiacim orgánom jedna krajina, v tomto prípade Maďarsko. V súčasnosti je dosiahnutá aj predbežná dohoda o tematických cieľoch, ktoré by sa mali stať prioritami programu, ako aj dohoda o potrebe podpory koordinátorov prioritných oblastí dunajskej stratégie. Všetky záležitosti súvisiace s programom však stoja na skutočnosti, že doposiaľ neboli začaté práce na vypracúvaní samotného operačného programu. Tender na spracovateľa operačného programu dopadol neúspešne (nebol vybraný žiadny uchádzač) a celé výberové konanie sa musí opakovať.

**Postup prípravy programu nadnárodnej spolupráce Stredná Európa (ETC Central Europe)**

O postupe príprav programu nadnárodnej spolupráce pre strednú Európu referoval František Novotný, ktorý prezentoval aj najnovšie zmeny v programovej oblasti (Chorvátsko je novým členom, Ukrajina už členom nebude). Na šiestom zasadnutí riadiacej skupiny pre program nadnárodnej spolupráce Stredná Európa bola prerokovaná druhá verzia operačného programu. Hlavnou náplňou bola tiež finalizácia konkrétnych aktivít v rámci prioritných oblastí. Taktiež bolo predstavené Strategické environmentálne hodnotenie. Na prvom stretnutí pracovnej skupiny pre implementáciu programu boli prerokované implementačné ustanovenia, formálna oprávnenosť projektových žiadostí, monitoring projektov, typy projektov, výzvy na podávanie projektov a typy projektových partnerstiev. Na siedmom zasadnutí riadiacej skupiny, ktoré prebiehalo v Ľubľane v čase zasadnutia konzultačnej skupiny mali byť prerokované výsledky, cieľové skupiny, ukazovatele, výkonnostný rámec, integrovaný prístup k územnému rozvoju a externej koherencii programu a finančné a implementačné ustanovenia. Na záver prezentácie postupu prípravy programu bolo prezentované aj najnovšie znenie štyroch priorít programu, ich špecifických cieľov a jednotlivých aktivít.

**Rôzne**

V rámci tohto bodu odprezentoval Ladislav Šimko problematiku dunajskej stratégie z pohľadu jej aktuálneho ukotvenia v rámci Partnerskej dohody ako aj v rámci programov Európskej územnej spolupráce. V prezentácii uviedol, na aké prioritné oblasti sa budú jednotlivé programy orientovať a upozornil na potrebu hľadania synergického efektu medzi programami využívania európskych štrukturálnych a investičných fondov a dunajskej stratégie.

V rámci diskusie Daniel Ács (ÚKS) otvoril otázku spolufinancovania a predsedníctva v programoch nadnárodnej spolupráce v roku 2014. Poukázal na potrebu zjednotenia metodík pre jednotlivé programy.

Peter Poláček (DVK) uviedol niekoľko poznámok k výberovému konaniu DRRIF (Dunajský regionálny a inovačný fond) a k pochybeniam, ktoré tento projekt sprevádzali.

Ladislav Šimko na záver poukázal na nedôsledné zasielanie kvartálnych správ o činnosti riadiacich skupín a vyzval členov konzultačnej skupiny, aby tieto správy zasielali podľa dohôd z minulých zasadnutí skupiny.

Bratislava 9. decembra 2013

Spracoval: František Koločány

Schválil: Ladislav Šimko